Svein Sevje

Svein Reidar Sevje (født 1948) er en norsk diplomat. Han er særlig kjent for sitt arbeid i Midtøsten.

Sevje er utdannet historiker og tok i 1977 hovedfagseksamen ved Universitetet i Oslo. 

Etter flere års arbeid i utenrikstjenesten avanserte Sevje i 1992 til byråsjef. Han ledet Utenriksdepartementets Afrika-seksjon fra 1993 til 1994 og var fra 1998 til 2002 sjef for Midtøsten-seksjonen. Han var stasjonert i Israel under arbeidet med den såkalte Oslo-kanalen. I 1995 ble Sevje den første, offisielle diplomatiske representant for Norge til Den palestinske selvstyremyndigheten, da et representasjonskontor ble etablert i Gaza. Han har etter dette vært ambassadør i Syria og Libanon og var 2006–2008 spesialutsending til Midtøsten. Sevje var ambassadør i Damaskus da Norges ambassade ble brent ned av demonstranter i februar 2006. 

Fra 2008 var Sevje ambassadør i Sudan. I statsråd 9. april 2010 ble Sevje utnevnt til ambassadør i Israel. Han har tidligere vært chargé d'affaires og ambassaderåd ved samme stasjon.

Sevje ble i 2002 utnevnt til ridder av 1. klasse av Den Kongelige Norske Fortjenstorden og ble i 2009 forfremmet til kommandør.

Referanser 

Norges ambassadører til Israel
Norges ambassadører til Libanon
Norges ambassadører til Sudan
Norges ambassadører til Syria
Den Kongelige Norske Fortjenstorden
Fødsler i 1948